《送袁殿丞》
宋代·郭祥正

与君六年别，愁见云开露明月。樽中有酒虽独倾，万古情怀共谁说。

思君弹瑶琴，琴声为君咽。孤鸿高飞不可攀，北风一送何时还。

欲问鲤鱼更难得，江头白浪高于山。天书彼此绝，令人肠百结。

昨日闻君来，我心如凿龙门开。拂拭囊中白玉璞，请君辨之为磨琢。

感君酬价过南山，即见名声摇海岳。烹羊买酒邀吴姬，今朝会合明朝离。

莫嗟两鬓白雪满，请看舞袖红云飞。云飞酒阑君遂起，篙子催行趁潮水。

君行汲汲过西山，手植松篁春正美。我亦归青山，白云相伴闲。

若驾鸾凰赴瑶阙，先到临川与君别。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。